Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: a 12/2001. (IV. 12.) EüM rendelethez
Paragraph Index: 368

c) olyan anyagok esetében, melyek gyanús elváltozásokhoz vezettek a mutagenitási és más rövid tartamú karcinogenitási vizsgálatokban. Ilyen vizsgálatot olyan anyagok, illetve ezekből készült gyógyszerek esetében is meg kell követelni, melyet a betegek feltételezhetően rendszeresen vagy életük nagyobb részében szedni fognak. A kísérletek részleteinek tervezése feleljen meg a tudomány színvonalának a kérelem benyújtása idején. F) Farmakodinámia A farmakodinámia azokat a változásokat vizsgálja, amelyeket a vizsgálati anyag a hatás szerinti célszervekben okoz fiziológiás vagy kóros körülmények között. 2001/43. szám Az ilyen vizsgálatnak két jól megkülönböztethető megközelítési módja van. Először azt a hatásokat kell megfelelően körülírni, amelyek miatt a szert terápiás gyakorlatban alkalmazni javasolják. Az eredményeket mennyiségi mutatók felhasználásával kell kifejezni, például dózishatás és időhatás összefüggések megállapításával és ábrázolásával; és ha lehetséges, a hatásnak egy másik anyag ismert hatásához történő összevetésével. Egy anyag nagyobb terápiás hatékonyságát csak akkor lehet bizonyítottnak venni, ha a különbség a másik anyaggal szemben kimutatható, és a különbség statisztikailag szignifikáns. Másodsorban a vizsgáló a vizsgálati anyagról általános hatástani jellemzést kell adni, különös tekintettel a párhuzamosan jelentkező hatásokra. Általánosságban az élettani rendszerek főbb funkcióinak válaszát kell megvizsgálni. A vizsgálatnak a mélységét fokozni kell, ha a dózisok, melyekről feltételezhető, hogy mellékhatásokat okoznak, közelítik azt a dózisszintet, melyen a kívánt hatások jelentkeznek. E vizsgálati módszereket, hacsak nem standard eljárások, olyan részletességgel kell leírni, hogy azok reprodukálhatók legyenek, és igazolják a vizsgálatok hitelességét. A vizsgálati eredményeket világosan kell bemutatni, és ha indokolt, meg kell adni azok statisztikai megbízhatóságát. Hacsak nincs kellő indokkal alátámasztva, a hatásnak az anyag ismételt adagolása következtében esetleges mennyiségi változását is meg kell vizsgálni. A hatóanyagok együttes adásának vizsgálatát megkönnyíthetik a már ismert hatástani adatok vagy a tervezett terápiás indikációs területek. Az első esetben a hatástani vizsgálatoknak ki kell mutatniuk azokat a kölcsönhatásokat, melyek értékessé teszik a kombináció terápiás alkalmazását. A második esetben, amikor egy kombináció tudományos indokoltságát klinikai terápiás vizsgálatok sugallják, a vizsgálatoknak ki kell deríteniük, hogy a várt hatás kimutatható-e állatkísérletekben és a párhuzamos (kísérő) hatások jelentőségét is meg kell vizsgálni. Ha egy kombináció egy új hatóanyagot tartalmaz, ez utóbbit a kombináció előtt széles körű vizsgálatoknak kellett alávetni. G) Farmakokinetika A farmakokinetika a hatóanyagnak a szervezeten belüli sorsát vizsgálja, és kiterjed a hatóanyag felszívódásának, megoszlásának, biológiai átalakulásának (biotranszformációjának) és kiválasztásának a vizsgálatára. Ezeknek a különböző fázisoknak a vizsgálata mind fizikai, kémiai és biológiai módszerekkel, mind az anyag megfelelő farmakodinámiás hatásának követésével is végezhető. A megoszlásra és eliminációra (azaz a biotranszformációra és kiürülésre) vonatkozó információk minden olyan esetben szükségesek, amikor ezek az adatok nélkülözhetetlenek az emberi dózis meghatározása céljából, valamint kemoterápiás hatású (antibiotikumok stb.) és olyan anyagok esetében, melyek alkalmazása azok nem farmakodinámiás hatásaival függ össze (pl. számos diagnosztikum stb.). Minden farmakológiailag hatásos anyaggal el kell végezni a farmakokinetikai vizsgálatokat. Ismert hatóanyagok új kombinációjával — ha ezeket az anyagokat a jelen rendelet előírásai szerint egyedileg vizsgáltak — nem szükséges farmakokinetikai vizsgálatok elvégzése, hacsak a toxicitási vizsgálatok és terápiás kísérletek ezt nem indokolják. H) Helyi tűrőképesség (lokális tolerancia) A helyi alkalmazás tűrésének célja annak megállapítása, hogy a gyógyszerkészítmények (mind a hatóanyagok, mind a segédanyagok) tolerálhatók-e a test azon területén, amely a klinikai alkalmazáskor kontaktusba kerülhet a termékkel. A vizsgálatot úgy kell tervezni, hogy megkülönböztethetők legyenek az alkalmazással járó valamely mechanikai vagy a terméknek csupán fizikai-kémiai hatásai a toxikológiai vagy farmakológiai jellegű hatásoktól.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes